Микеланджело Буонароти
За удара на копие надменно…

Превод от италиански: Драгомир Петров, 1970

chitanka.info

За удара на копие надменно…[0]

За удара на копие надменно

лека е да ти прободат сърцето —

така след господаря ми[1], там, гдето

е расло зло, расте добро нетленно.

След удара му смъртен, драгоценно,

посланието следва го, което

мълви: люби, изгаряй; за небето

криле в смъртта ще найдеш непременно.

Аз онзи съм, що в дните ти младежки

на погледа ти дадох красотата,

която от земята ни отвежда.

[0] Този незавършен сонет е написан с червен молив върху лист, на чийто гръб се намира рисунка на голо мъжко тяло. Не е известна вдъхновителката на идеалната любов, която той възпява. — Б.пр. ↑

[1] Господарят ми — Амур или Любовта, с главна буква. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.